
ЗАПИСНИК
ПЕТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,
ОДРЖАНЕ 24. НОВЕМБРА 2025. ГОДИНЕ


	Седница је почела у 15. 00 часова.

Седницом је председавао Милимир Вујадиновић, председник Одбора.
Седници су присуствовали чланови Одбора: Дејан Булатовић, Душан Марић, Маријан Ристичевић, Марко Младеновић, Никола Пантелић, Санела Страиновић, Драгана Арсић, Иван Карић, Мила Поповић, и Добрица Веселиновић, као и заменица члана Невена Веиновић (Оливера Денић).
	Седници нису присуствовали чланови Одобра: Ненад Ристовић, Зоран Стојановић, Александар Јовановић, Борислав Новаковић и Татјана Марковић Топаловић, као ни њихови заменици. 
Седници је присуствовала и народна посланица Лидија Шарац, заменица члана.
Седници су присуствовали представници Министарства заштите животне средине: Сара Павков, министарка, Теодора Спасојевић, помоћница министарке, Данило Брајовић и Жаклина Караџић, саветници министарке.
 
	
На предлог председника Одбора, усвојен је следећи

Д н е в н и  р е д

1. Разматрање Предлога закона о управљању отпадом, који је поднела Влада, у начелу.

Пре преласка на рад по утврђеном дневном реду, без примедби је усвојен Записник четврте седнице Одбора, одржане 11. јуна 2025. године.

	Прва тачка дневног реда: Разматрање Предлога закона о управљању отпадом, који је поднела Влада, у начелу
Уводне напомене је изнела Сара Павков, министарка заштитите животне средине. Објаснила је да се овим предлогом закона уређују: врсте и класификација отпада, планирање управљања отпадом, субјекти управљања отпадом, одговорности и обавезе у управљању отпадом, организовање управљања отпадом, управљање посебним токовима отпада, услови и поступак издавања дозвола за управљање отпадом, прекогранично кретање отпада, извештавање о отпаду и база података, финансирање управљања отпадом, надзор, као и друга питања од значаја за управљање отпадом. Циљ закона је стварање услова за: превенцију настајања отпада, поновно искоришћење отпада, заштиту здравља људи и развијање свести о управљању отпадом. Управљање отпадом врши се на начин којим се обезбеђује најмањи ризик по угрожавање живота и здравља људи и животне средине, контролом и мерама смањења. 
Истакла је да је врло важно навести изузетке од примене, зато што су одређене директиве Европске уније које се односе на ову регулативу, предмет других предлога закона, односно постојећих аката. Изузеци од примене су: гасовите отпадне материје које се испуштају у атмосферу, земља (in situ) укључујући неископану контаминирану земљу и грађевине трајно повезане са земљиштем, неконтаминирано земљиште и други материјали из природе ископани током грађевинских активности где је извесно да ће материјал бити коришћен у грађевинске сврхе у свом природном облику на градилишту на ком је ископан, радиоактивни отпад, деактивирани експлозиви, одређене фекалије, слама и други природни неопасни пољопривредни, или шумски материјали. Ово је значајно истаћи, јер постоји велики проблем у погледу паљења стрњике, односно остатака на пољопривредном земљишту, па заједно са Министартвом унутрашњих послова и Министарством пољопривреде, уз међународну подршку, покушавају да припреме пољопривреднике да то не раде. Уведени су нови изрази, а у складу са Директивом ЕУ 2018/851 Европског парламента и Савета којом се замењује Директива 2008/98 о отпаду.
Посебну пажњу су посветили значењу израза, тј. трудили су се да поједине прецизније дефинишу, како у пракси не би дошло до неразумевања: држалац отпада, комунални отпад, материјално поновно искоришћење, мобилно постројење за управљање отпадом, најбоље доступне технике, отпад од хране, посебни токови отпада, посредник, трговац, солидификација (азбест) и стабилизација (азбест). Начело избора најоптималније опције за животну средину је додатно прецизирано: начело самодовољности, начело близине и регионалног приступа управљању отпадом, начело хијерархије управљања отпадом, начело одговорности и начело „загађивач плаћа“.  
Дефинисани законом, а у скаду са Директивом ЕУ постоје три врсте отпада: комунални, комерцијални и индустријски. Комунални отпад јесте део овог закона, али је такође и у ингеренцији Министарства грађевине, односно налази се у Закону о комуналним делатностима. Тим законом је дефинисано који су то субјекти који управљају комуналним отпадом (јавна комунална предузећа), и он је одговорност локалних самоуправа. Што се тиче класификације отпада, ради прецизнијег тумачења термина, направљене су измене које се односе на листу опасних карактеристика отпада (Н листа) и граничне вредности концентрације опасних компоненти у отпаду на основу којих се одређују карактеристике отпада.  
Када је у питању усклађивање врста докумената с одредбама Закона о планском систему, прецизиране су ставке које се односе на документа јавних политика, да би се јасно знало до ког нивоа и са чим треба да усклађујемо када доносимо нове, или ажурирамо постојеће акционе планове, а то су: програм управљања отпадом, програм управљања отпадним муљем, план превенције стварања отпада, план управљања отпадом у постројењу за које се издаје интегрисана дозвола, план управљања отпадом код произвођача отпада, радни план оператера за управљање отпадом, акциони план управљања отпадом и извештај о реализацији програма. Прецизније се уређује члан који регулише мере превенције, издвојено је 12 ставова са новим делом који се односи на отпад од хране.
Што се тиче плана управљања отпадом код произвођача отпада, прецизирано је шта је то што они морају да достављају, постоји изузетно велика база података (НРИЗ) и неопходно је да она буде боље систематизована. НРИЗ и привредни субјекти и комунална предузећа у складу са законом достављају информације о врстама, типовима, количини отпада, као и свим осталим актима који прате исте. Прецизирано је да произвођач отпада који годишње производи више од 100 тона неопасног отпада и/или више од 200 килограма опасног отпада, доноси план управљања отпадом код произвођача отпада. У делу „субјекти надлежни за управљањем отпадом“, додата је нова тачка — произвођачи отпада, као и лица која обављају делатност управљања отпадом, и они  морају бити прецизно дефинисани као субјекти. 
Рекла је да у погледу одговорности произвођача, односно увозника производа, има места за унапређење. Директива Европске уније је усвојена пре месец дана и дат је грејс период чланицама Европске уније, тако да није било ни рационално, ни одговорно у овом моменту транспоновати нове чланове Директиве, јер прво треба видети каква ће пракса бити за чланице ЕУ. 
У делу који се односи на одговорност држаоца отпада, дефинисано је да је правно лице, или предузетник дужан да од физичког лица од којег преузима, односно купује отпад, прибави податке из личне карте, или другог документа којим се доказује идентитет тог лица, као и доказ о пореклу отпада, или изјаву о државини отпада. Државина над отпадом преноси се између правних лица, односно предузетника, када следећи држалац преузме отпад и прими Документ о кретању отпада, у складу с овим законом. 
Посебно је назначила да су у Предлогу закона прецизиране обавезе сакупљача отпада, али постоји намера да се у току следеће године интезивно ради са локалним самоуправама и инспекцијом на побољшањима.  
Када је кажњивост квалификованог лица у питању, ово се односи на целокупну област животне средине, а не само на управљање отпадом, као и на комплетан сектор заштите животне средине, али не и на друге ресоре. У случају стечаја над правним лицем, одговорност управљања отпадом прелази на стечајну масу и представља обавезу стечајне масе у смислу закона којим се прописују услови и начин покретања и спровођења стечаја над правним лицима. ово је морало да буде прецизирано, јер је у претходном периоду пракса била да онај ко преузме стечајну масу, ту одговорност пребаци на државу.
Посебно значајна новина, истакла је министарка, налази се у делу који се односи на сакупљање отпада где су додата физичка лица. Наиме, лице које врши сакупљање отпада, сакупља отпад у својој опреми постављеној код произвођача отпада и предаје га постројењу за управљање отпадом. Изузетно од овог става отпад се може сакупљати и од физичког лица, али уколико за такву активност правно лице, или предузетник има дозволу за сакупљање отпада, и прибави сагласност надлежног органа за обављање такве делатности у складу са законом. Ово је покушај да се такозвани индивидуални сакупљачи, односно неформални сакупљачи, уведу у системски оквир. Велики проценат ромске популације која се бави овом делатнолшћу не жели да уђе у правне токове, јер на тај начин губе друге бенефиције које су углавном социјалног карактера, па је ово једно од прелазних решења како да их укључимо у правне токове.  
Нагласила је да је веома важно да члан који се односи на складиштење отпада буде недвосмислено предочен. Отпад од момента генерисања не може бити складиштен дуже од 36 месеци, по чијем истеку се мора предати на третман, да не бисмо дошли у ситуацију да имамо складиштење отпада који после овог периода постаје историјски отпад, а ако у неком моменту постане стечајна маса, опет је држава та која ће бити у обавези да га третира, а пре тога је правно лице, односно предузетник, остварио велики финансијски бенефит. 
Кад је у питању документ о кретању отпада, интензивно се ради на дигитализацији и требало би почетком 2026. године завршити његову комплентну дигитализацију. То ће олакшати пре свега привреди начин уношења података, али и Агенцији и Министарству надзор кроз инспекције. Било је доста захтева да се отпадна уља изузму из документа о кретању отпада, али сматрали су да је то важан сегмент у овој области. Отпадна уља, у смислу овог закона, јесу сва минерална или синтетичка уља или мазива, која су неупотребљива за сврху за коју су првобитно била намењена. Регенерација отпадних уља, у смислу овог закона, означава сваку операцију рециклаже у којој се базна уља могу произвести рафинирањем отпадних уља, посебно уклањањем загађивача, производа оксидације и адитива садржаних у таквим уљима. Што се тиче отпада од електричних и електронских производа, прихваћана је сугестија једног од представника невладиних удружења, да се унесе и праћење једне хемијске материје која се до сада није пратила, а то су фталати. При стављању у промет забрањује се, или ограничава коришћње нове електричне и електронске опреме која садржи олово, живу, кадмијум, шестовалентни хром, полибромоване бифениле, полибромоване дифенил етре, бис фталат, дибутил фталат, бензил бутил фталат и дизобутил фталат. Произвођач отпада од грађења и рушења, дужан је да сачини план управљања отпадом од грађења и рушења, прибави сагласност на исти од стране надлежног органа и организује његово спровођење. Такође, дефинисан је нови појам, а то је насипање. Уколико дође до промене врсте отпада, начина поступања с отпадом и других битних промена података, неопходно је да се сачини нови план управљања отпадом од грађења и рушења и за исти прибави нова сагласност надлежног органа. Искоришћење отпада у енергетске сврхе биће дефинисано подзаконским актом, јасно и прецизно ће бити одређено за које врсте неопасног отпада ће бити омогућено вршење увоза у нашу земљу. Ово је новина, а у циљу тога да наша привреда буде конкурентнија на тржишту Европске уније. 
Једна од новина је и та да су јединице локалне самоуправе, односно јавно комунално предузеће, дужни да примењују методологију за прикупљање података о саставу и количинама комуналног отпада на територији јединице локалне самоуправе, прописане посебним правилником. 

	У дискусији су учествовали: Добрица Веселиновић, Сара Павков, Мила Поповић, Милимир Вујадиновић, Дејан Булатовић и Маријан Ристичевић.  

	Добрица Веселиновић је рекао да би било добро да министарка на седници Народне скупштине, када на дневном реду буде Предлог закона о управљању отпадом, образложи шта је отпад и шта он код нас подразумева, како би јавност имала ширу слику. Најновије информације кажу да Србија производи око три милиона тона отпада годишње, од чега око 44% представља отпад погодан за компостирање и био-отпад, око 40% отпада је погодно за рециклажу, а око 16% је могуће користити за спаљивање. Сматра да је промашeна суштина кад је овај предлог закона у питању, а у вези са тим је поменуо Carbon Border Adjustment Mechanism (CBAM) и проблем који је настао његовим нерешавањем, што заједно са чињеницом да још увек немамо ни превод назива овог механизма на наш језик, говори у прилог томе да се претходних 10 година нисмо бавили нечим што је било неопходно. Предлогом закона се не решава основни проблем, тј. ресурсе бацамо уместо да их користимо, не уводи се идеја коришћења и превенције отпада, већ отварамо могућност да се још више отпада спаљује. Проблем је у томе што je отпад превише влажан да би горео, а предложеним решењима би се дошло до тога да се дупло плаћа производња електричне енергије (или неког другог ресурса), како би дошло до испаравања воде из отпада. На тај начин се отвара пут за увоз другог отпада, како би се овај спаљени отпад цементирао. Пример на који бе се требало осврнути је спалионица у Винчи, за коју је приликом увођења јавно-приватног партнерства, обећано да ће тиме бити решен проблем илегалних депонија на територији Београда, а 10 година касније у том погледу нема никаквог резултата. Поставио је питање ако та намера није успела у Београду, зашто би то успело на нивоу Србије, ако се имају у виду капацитети локалних самоуправа, који су мањи од оних које има Београд. На овом примеру се види да поред тога што се плаћа за јавно-приватно партнерство и што је поскупела услуга одношења, депоновања и сл, а основни проблем није смањен, некоме се даје ресусрс, који се после спаљује, да би се нама продавала топлотна и електрична енергија по повлашћеним ценама. 
	Истакао је да би основна интенција управљања отпадом требало да буде да се у регионалним центрима (које би требало подићи у циљу манипулације управљања отпадом), одваја влажни део отпада (који је око 44% укупног) и користи се за претварање у био-гас, чиме би се смањила енергетска зависност од природног гаса који увозимо (из само једног извора), као и компост за пољопривреду, јер је у нашој пољопривреди заступљен мали проценат хумуса, чиме би истовремено била сањена и количина отпада. Ово је словеначки пример, а лош пример који код нас имамо је регионална санитарна депонија „Дубоко“, која је на крају затворена и око чега и даље постоји много проблема. 
	Поставио је питање због чега нема увођења депозитног система у Србији. Видели смо да идеја „загађивач плаћа“ није најбоље прошла, а укинут је и Фонд за заштиту животне средине, тако да би депозитни систем, поред прављења био-гаса и компоста, био добро решење у смислу рециклаже 40% отпада. Могло би се говорити и о другим модалитетима, али систем „загађивач плаћа“ свакако није дао резултате у погледу смањивања отпада у Србији.
	Сматра да ће овакав предлог закона довести до синдрома „гладне пећи“, направићемо спалионице у којима ће количина отпада само расти, као што је и случај са спалионицом у Винчи. Додатно, отпад ће се увозити, а изгубићемо и ресурсе које бисмо добијали од био-отпада и рециклажом отпада, и самим тим, произвешћемо енергетску неефикасност, што је свеукупно неодрживо. 
	У вези с одржаном јавном расправом, поставио је питање колико је људи учествовало у њој, колико је било примедби, као и ко су били члаови Радне групе за припрему Нацрта закона. 

[bookmark: _GoBack]	Сара Павков, министарка, захвалила је на изнетим критикама и питањима. Кад је у питању Винча, познато је да је то јавно-приватно партнерство, па је у том контексту јасно шта је уговором дефинисано да је обавеза Града Београда, а шта инвеситора (у овом случају је то међународни конзорцијум). Винча свакако није довољна за град величине Београда, али је то један начин управљања отпадом, тзв. диверзификација. Наиме, паралелно су грађени потпуно нови системи, који нису по принципу јавно-приватног партнерства, а то је изградња регионалних центара за управљање отпадом. У овом тренутку их имамо у Суботици и Пироту, који је за пример свим земљама ЕУ, јер ће у пиротској компостани био и зелени отпад бити искоришћени за формирање додатног производа који ће после моћи да се користи у различите сврхе. Такође, регионални центри имају значајан сегмент, а то је механичко-биолошки третман који сам по себи даје ресусрс који је исти као неопасан отпад који ће се увозити, што подразумева поменути диверзитет и искоришћавање што више могућности. Сложила се да у погледу рециклаже нисмо на оном нивоу који ЕУ прописује, али главна интенција наше земље је што мање отпада, да не буде дивљих депонија поред путева, да грађани знају где могу да однесу свој отпад и да јавна комунална предузећа знају шта треба да раде. Ради се на више фронтова управо како бисмо овај проблем решили, а не слаже се са констатацијом да „хранимо гладне пећи“, најважније је да не дозволимо да нам привреда буде неконкурентна у погледу наших највећих произвођача који ће постати предмет поменутог CBAM  (Механизам за прекогранично усклађивање (цене) угљеника), јер нам карбон-такса, као земљи која тежи да уђе у ЕУ, још увек није стопроцентна обавеза, али ћемо већ од јануара почети са применом карбон-таксе. 
	Кад је у питању депозитни систем, предложила је да се за пример узму земље из окружења, које имају сличан БДП, социо-економске проблеме, број становника и привреду, па да се види како су оне прошле с увођењем депозитног система (конкретно, Румунија и Хрватска). Међутим, на депозитном систему ће се интензивно радити, а тренутно је актуелан процес образовања радне групе, која ће се састојати од чланова који ће ослушкивати како тај систем стварно може да функционише.  
	Кад је у питању регионални центар за управљање „Дубоко“, предузети су кораци који се односе на смањење загађења животне средине у овој области, чиме није решен проблем управљања отпадом у Златиборском округу, односно Дубоком, али је први пут нађен заједнички језик између девет страна које чине регионални центар, тако што ће уз помоћ Министарства, издвојити средства и поставити постројења за пречишћавање отпадних вода на период од годину дана, до законски дефинисаног успостављања, односно прибављања грађевинске дозволе (што није решење, али јесте први корак). Тренутно се ради на улазним подацима, односно на свему што је неопходно да би се започела сама санација Дубоког, како се када дође топлије време, не би дешавали пожари. До тада јединице локалне самоуправе, уз комерцијалне уговоре, отпад носе на различита места изван Златиборског округа, што такође није решење, јер подразумеа веће накнаде за грађане, али тренутно је у фокусу заштита животне средине и ово је у том смилу велики корак, јер ту претходних годину и по дана ништа није рађено. 
	У вези с одржаном јавном расправом, рекла је да извештај о томе има преко 800 страница, па ће проверити где је могуће наћи лник до њега, а списак чланова Радне групе је документ који се по правилу не качи на сајт као саставни део транспарентног документа, али је могуће доставити копију решења о образовању радне групе члану Одбора који је поставио то питање.  

	Мила Поповић је скренула пажњу на то да се не ради на развијању рециклаже, контролисању опасног оптада и изградњи система рециклажних центара. Додатно је сад у плану увоз туђег отпада, који ће се овде спаљивати, а грађани ће испаштати, док званични подаци говоре да годишње око 15 хиљада људи умре од последица загађења ваздуха у Србији, због чега је животни век скраћен за седам година. 
	Истакла је да се у ЕУ строго води рачуна о стандардима и поштују се критеријуми који се односе на животну средину, чак и када се увози отпад, па је поставила питање ко ће овде проверавати стандарде заштите животне средине, ако је познато да удишемо најзагађенији ваздух, реке су нам загађене, секу се шуме и бетонирају сви већи градови, без вођења рачуна о зеленилу. Поставила је и питање у вези са „дивљом мини депонијом“ у Пионирском парку, који представља заштићено природно добро. 
Рекла је да тражи оно што је нормално у свакој уређеној земљи, да се рециклира више, а спаљује мање, и да се контролише сваки грам опасног отпада. 
Поставила је питање ко ће бити власник центара за прераду отпада, да ли је држава способна да финансира овакве пројекте, или ће се „правити комбинације“ са страним, или домаћим приватним фирмама. Подсетила је на врло штетан уговор какав је постигнут за спалионицу у Винчи, који ће грађане коштати 1, 2 милијарде евра у наредних 30 година.
Такође је поставила питање шта је до сад урађено са прерадом грађевинског отпада, за који се Србија обавезала да ће до 2017. године прерађивати 50%, и до које године ће Србија испунити ову обавезу, ако се тренутно рециклира мање од 5% тог отпада, а у Програму управљања отпадом за период 2022. до 2031. године, пише да тренутно не постоји пракса одвојеног сакупљања отпада од грађана и рушења, као и шта се дешава са радиоактивним отпадом, тј. да ли је истина да Србија увози и складишти радиоактивни отпад из иностранства. Уколико не може сада да добије одговор, поставиће ова питања као посланичка на седници Народне скупштине.  

У вези са питањем о јавно-приватном партнерству и регионалним центрима за управљање отпадом, Сара Павков је појаснила да регионални центар за управљање отпадом функционише по принципу регионалниог центра, који има за предуслов доношење скупштинске одлуке о региону где све јединице локалне самоуправе које су донеле ту одлуку, образују регионални центар који има своје руководство. Поред тога, постоји могућност да уколико из оправданих разлога и близине локалне самоуправе која у датом моменту није део регионалног плана, односно центра, може у исти да се уврсти кроз комерцијалне уговоре. Такав је пример претходних година ситуација са Ваљевом, које не припада региону Срем - Мачва, али уз комерцијални уговор, док се не реши несанитарна депонија (што је тренутно актуелно), свој отпад односи у поменути регион, у одређеном грејс периоду. 
	Кад су у питању егзактни подаци о грађевинском отпаду, рекла је да ће их наредног дана доставити чланици Одбора. 

	Дејан Булатовић је рекао да се дискусија о Предлогу закона претвара у политичку дискусију, чему није ни место, ни време, а министарка, која је једна од најактивнијих и из света је струке је овај предлог крајње озбиљно образложила.

	Маријан Ристичевић је рекао да би волео да наши политички еколози верују у заштиту животне средине, и да то на свом примеру и покажу. У том смислу је поменуо европске екологе које је лично упознао и који нпр. не возе аутомобиле на дизел, већ за превоз користе бицикл, одбијају да лете авионом итд, чиме јасно показују за шта се залажу. Сматра да би макар око питања животне средине требало сви да се уједине и да се о томе воде дијалози, уместо што се она користи у политичке сврхе.      

На предлог председника, Одбор је већином гласова (9 за, 2 против, 1 није гласао) одлучио да предложи Народној скупштини да прихвати Предлог закона о управљању отпадом, који је поднела Влада, у начелу. 

За известиоца Одбора на седници Народне скупштине, одређен је Милимир Вујадиновић, председник Одбора.
Седница је закључена у 16. 20 часова.


     СЕКРЕТАР							       ПРЕДСЕДНИК

   Хана Бутковић					         	     Милимир Вујадиновић
